**INKOVU Y’ URUKUNDO.**

**IGICE CYA 1**

Hari mu gitondo cyo ku cyumweru, Clarisse yitegura kujya mu misa ya kabiri. Yagezeyo habura iminota itatu ngo misa itangire. Misa irangiye asohotse yumva umuntu aramuhamagaye, akebutse abona ni Rukundo, arahagarara.

-Amakuru? Sha nakubonye winjira mu kiliziya ndavuga nti: “buriya ndagutegereza nidusohoka tuvugane.”

-Yewe amakuru ni meza, ayawe se? Ndabona warabyibushye reka ntiwareba! Umenya ibiruhuko bimeze neza.

-Si cyane nkawe ariko! Naho se, ibiruhuko ntacyo bibaye da! Ni ugufasha ababyeyi no gusubira mu masomo.

-Nibyo, erega tuba tugomba kubaha umusada mu biruhuko.

-Nimugoroba se wabona akanya ngo tuze guhurira muri bwa busitani buri hafi ya komine?

-Yego, ndumva ndi bube narangije imirimo. Ndaza kuhagera rwose.

-Sha urakoze pe! Ubwo nuza urahansanga.

-Yego. Ndabona amasaha ari kugenda, reka ntahe.

-Harya ntuca hariya imbere, reka tujyane.

-Nonese hariya hari inzira igera iwanyu?

-Yego. Hari akayira hari imbere kagera iwacu.

-Njye ntago nari nzi ko hari akayira kagera iwanyu.

-Harya ntiduherukana umbwira ko wakoze ikizamini gisoza icyiciro rusange cy’amashuri y’isumbuye?

-Nibyo, narakoze ndatsinda bampa gukomereza muri lycee ya zaaza.

-Sha felicitation pe! Harya wiga mu rihe shami?

-Niga mu ishami ry’indimi.

-Yewe, ubu nanjye ndi kwitegura gukora ikizamini gisoza amashuri yisumbuye.

-Imana izagufashe utsinde pe!

-Dore ka kayira nakubwiraga ngaka.

-Mbese ni aka! Nari nkazi ariko sinari nzi ko kagera iwanyu.

-Reka ngusezere, ubwo gahunda ni ntugasaze.

-Ubwo ni aha nimugoroba.

Yaratashye agera mu rugo asanga mama we ari gushyashyana acana mu ziko, arasuhuza, ajya kwiyambura imyenda yari avanye gusenga yambara iyo akorana imirimo. Araza afasha nyina guteka, amuhatira igitoki batereka ku ziko. Ibiryo bihiye bararya, yoza ibyo baririyeho abishyira ku gatanda ngo byumuke. Asukura aho batekeye, yanura amasahani ajya kuyabika ubundi arakaraba araruhuka.

\*\*\*\*\*\*\*\*\*\*\*\*

Akazuba gatangiye kurenga yakusanyije inkwi zo gucana nijoro, abwira mama we ko hari aho anyarukiye ariko ko atebuka, nyina amuha uruhushya. Yariteguye ajya kubonana na Rukundo hafi ya komine nk’uko bari babivuganyeho kare.

Mu nzira yagiye yibaza ikintu Rukundo yaba ashaka kumubwira kiramuyobera. Kuva kera yajyaga abona hari icyo Rukundo ashaka kumubwira dore ko bize ku kigo kimwe biga mu mashuri abanza ndetse banasengeraga ahantu hamwe, mbese bari inshuti zisanzwe kuva kera. Clarisse ageze mu mashuri yisumbuye yatangiye kumukunda ariko yirinda kubimwereka ngo atamufata nk’umukobwa wataye umuco. Kuba yari yamusabye ko babonana nimugoroba byaramushimishije cyane kuko hari hashize igihe kinini batabonana. Kubera gutekereza ku bintu byinshi ntiyamenye igihe yahagereye.

Yasanze Rukundo yicaye amutegereje aramusuhuza ahita amwicara iruhande. Niko guterura ikiganiro.

-Nizere ko ntatinze?

-Oya. Ntago watinze kandi n’iyo utinda nta kibazo, icyari ngombwa n’ uko uza.

-Aha hantu ni heza, aka kayaga ko muri ibi biti….

-Wakumvise ariko? Impamvu nahisemo ahantu nk’aha, n’uko hari ijambo nifuzaga kukubwira kandi rifite agaciro cyane kuburyo ntarivugira ahabonetse hose.

-Ni heza pe! Ndahakunze.

-Clari, ngufitiye ijambo maranye imyaka itandatu ku mutima ariko nkaba nifuje kurikubwira uyu munsi. Iryo jambo rero nta rindi. Clari… (yitsa umutima) naragukunze, ndagukunda kandi ubinyemereye nazagukunda iteka.

-Humura tuza… (ariruhutsa) tuza kuko worosoye uwabyukaga, nanjye iryo jambo hashize imyaka ine nditegereje. Ruku… Naragukunze, ndagukunda kandi ndabikwemereye tuzakundane iteka.

-Oh! Urakoze! Ngusezeranije ko nzagukunda kugeza ku iherezo ry’ubuzima bwanjye.

-Nzagukunda abanzi baganye, nzagukunda kugeza ku mpera y’isi.

-Ndabona amataha y’inka ageze, reka nguherekeze dutahe.

-Nibyo burije. Harya ku cyumweru nibwo tuzasubira ku ishuri?

-Yego. Tuzasubira ku ishuri ku cyumweru. Ubwo tuzongera kubonana ryari mbere yo gusubira ku ishuri?

-Tuzabonane kuwa gatandatu dusezeranaho.

-Nibyo. Gahunda ni iyo. Uramuke rero ubwo ni aho kuwa gatandatu.

-Urabeho. Urare aharyana ahataryana harare umwanzi.

Basezeranaho barataha. Buri wese yatashye amwenyura kubera ibinezaneza by’urukundo.

\*\*\*\*\*\*\*\*\*\*\*\*

Kuwa gatanu w’icyumweru cyakurikiyeho, Clarisse yiriwe yitegura kujya ku ishuri, akusanya ibikoresho byo kuzakoresha muri icyo gihembwe cyanyuma gisoza umwaka w’amashuri. Rukundo nawe imyiteguro yari ayigeze kure dore ko we yagombaga no gukora ikizamini gisoza amashuri yisumbuye, kubwe yumvaga azagitsinda cyane ko ijambo ryamuvunaga yari yararibwiye nyiraryo ikindi kandi ibyo biruhuko ntiyari yarabipfushije ubusa yari yarasubiyemo amasomo yose. Mbese yari yariteguye neza ku buryo buhagije. N’ubwo biteguraga ariko, buri wese yibukaga gahunda yo kubonana kuwa gatandatu.

Muri iryo joro nta wigeze atora agatotsi, bumvaga iryo joro ryatinze gucya. Ari Rukundo ari na Clarisse nta wari utuje mu mutima.

Bwakeye imyiteguro igikomeje dore ko bari kugenda ku munsi ukurikiyeho. I saa saba barahuye bahoberana nk’abadaherukana kandi koko hari hashize icyumweru batabonana.

-Yambiiii!!!!

-Sinjye warose bucya…

-Icecekere, njye naraye nshikagurika nziko bwakeye ngo nkubone.

-Imyiteguro uyigeze he?

-Yewe, imyiteguro nyigeze kure. Ubu hasigaye umunsi w’ejo nkagenda.

-Njye numvaga batwongeza nk’icyumweru.

-Ko bitashoboka se, ntakundi nyine ni ukubyakira, gusa tuzongera tubonane mu kiruhuko gikuru.

-Nibyo. Nzagusengera kugirango uzatsinde.

-Uzaba ukoze pe! Imana izakwitura, njye nta kindi naguha kirenze urukundo.

-Urajye unzirikana, iteka ujye wumva ko turi kumwe (nkuri hafi).

-Sinakwibagirwa kuko byaba ari nko kwibagirwa ikaramu ngiye mu kizamini. Ntibyabaho ko nibagirwa ihogoza ryanjye.

Clarisse akura agakufi keza cyane mu gakapu yari yitwaje agaha Rukundo.

-Uru ni urwibutso, iteka ujye ukareba unyibuke.

-Urakoze cyane mukunzi! Urukundo rwawe nzarusigasira iteka.

-Nzaguhoza ku mutima, ntuzahagarike umutima kuko urukundo rwawe ntawuzaruhungabanya.

-Urakoze! Reka dutahe buriya tuzongera kubonana ejo tugiye gutega tagisi muri gare.

-Mugire umunsi mwiza, ubwo tuzabonana.

Ku cyumweru barahuye nk’uko bari babisezeranye bongera gusezeranaho. Buri umwe yagiye amarira amuzenga mu maso. Bafashe tagisi zitandukanye kuko bigaga ku bigo bitandukanye. Buri wese yagendaga mu modoka atekereza ku magambo umukunzi we yamubwiye kuwa gatandatu. Rukundo yagiye yiyemeje kwiga cyane kugirango azashobore gutsinda ikizamini gisoza amashuri yisumbuye ku manota menshi.

\*\*\*\*\*\*\*\*\*\*\*\*

**IGICE CYA 2**

Rukundo yakoze ikizamini aratsinda, ashaka akazi arakabona, ako kuyobora komite y’ urubyiruko rw’iwabo. Yaje kugira igitekerezo cyo gushinga urugo ariko agira ikibazo cy’uko Clarisse yihebeye yari atararangiza amashuri yisumbuye. Gusa ibyo ntibyamuteye ikibazo cyane kuko yari yariyemeje kumutegereza ngo abanze arangize kwiga dore ko hari hasigaye umwaka umwe gusa. Yagejeje igitekerezo cye ku babyeyi bagisamira hejuru.

-Babyeyi, hari icyo nifuzaga kubabwira.

-Ngaho tubwire tuguteze yombi.

-Papa ndumva maze gukura, ndifuza gushinga urugo ariko uwo nakunze asigaje umwaka umwe ngo arangize kwiga, nkaba narahisemo kumutegereza.

-Nuko! Nuko! Mwana wa! umaze gukura rwose! Uwo mutarutwa se uzamutwereka ryari?

-Ariko wabaye ute? Ayo matsiko yose ni ay’iki, Ko uzamubona, ntibakubwiye ko yiga!? Azamutwereka yararangije kwiga.

-Yego rata mama, nzamubereka rwose, ntimugire ikibazo.

-Ahaa! Iby’umuhungu na nyina se…!

-Ubu natangiye kwizigamira kugira ngo igihe cy’ubukwe kizagere byifashe neza mu mufuka.

-Mwana wa, uri umuntu w’umugaho rwose!

-Ntugire ikibazo rwose musore wanjye, twiteguye kugufasha.

-Ndabona bwije, reka njye kuryama ejo mfite inama na komite.

-Nuko! Nuko! Urakoze kutumenyesha iyo nkuru nziza.

-Muramuke.

(Rukundo ajya kuryama.)

-Urabona ukuntu umwana wacu yabaye umugabo!? Kubona ageze aho atekereza kurushinga!

-Nibyo da! Amaze gusoreka rwose! Natwe rero ni ukuzamufasha uko dushoboye tukamwubakira.

-Kubita imfubyi wiyibwiriza kurira. Mugore mwiza, dore burije ngwino ujye kunsusurutsa ndabona n’akabeho kameze nabi.

\*\*\*\*\*\*\*\*\*\*\*\*

Umwaka ntiwatinze kurangira Clarisse asoza amashuri yisumbuye. Kuri noheri y’uwo mwaka yarangijemo amashuri ye nibwo Rukundo yasohokanye Clarisse amujyana kuri muhazi bararya, baranywa, baranaganira biratinda.

-Burya umwaka ni ubusa pe!

-Urabivuga urabizi! Uyu mwaka warihuse pe!

-Njye najyaga mbona utazarangira, ariko Imana ishimwe pe! Ubu rero ni ugutangirana nuriya ugiye kuza tugategura ubukwe bwacu.

-Uziko uri kuwuvuga nk’aho hasigaye igihe kinini.

-Igihe cyose nzaba ntakubona iruhande rwanjye uko nicuye, amezi ntazigera yihuta.

-Humura hasigaye iminsi itandatu gusa ngo umwaka utaha utangire.

-Nifuzaga ko nibura mu kwa mbere tuzajya iwanyu kubibamenyesha.

-Nta kibazo, ariko nzabanza mbibabwire tuzanabitegure, tubahishire akagwa, agatobe n’agasururu.

-Ubwo nituva iwanyu tuzatangira kwitegura ubukwe, njye ndifuza ko bwaba nko mu mwaka tugiye gutangira mu minsi iri mbere.

-Nibyo byiza, n’ubundi tuzaba twarabonye igihe cyo kwitegura gihagije.

-Ariko si njye uzarota nkwegukanye… Clari, Ndagukunda pe!

-Si njye uzarota untwaye kuko urukundo ngukunda nifuza ko rwakomeza kugeza tubanye.

-Naguhisemo mu bandi kuko nabonaga ufite imico itandukanye niyabo, uri uwo ntigeze mbona ahandi, nasanze ntaho uhuriye na ba bandi kuko uri ihogoza kubaruta… (yitse umutima.) Nkundira nkubere uwo utigeze umenya, nkuheshe ishema mu bandi. Unyihanganire gusa ndumva nakubwira ibirenzeho.

-Nagukunze ntacyo umpaye kuko nabonaga uri impano Imana yampaye, sinzi ko nabaho untaye kuko ntaho naba nsigaye… (yitse umutima.) Umutima wanjye ndawuguhaye kuko n’ubundi warawutwaye. Sinjye uzarota untwaye tukibera muri paradizo y’uru rukundo Imana yaduhaye. Nzakubera imfura ndarahiye.

-Clari… (yitse umutima.) Umutima wanjye ni inzu yawe, ni wowe ugomba kuwumenyera ibyo ukeneye ngo wishime. Icyo uzangenera cyose nzacyemera.

-Urakoze mukunzi! Nkwijeje ko ntazakubabaza na rimwe igihe ndiho ngihumeka.

-Ndabona umunsi uciye ikibu, reka ngushimire. Wakoze pe!

-Byo burije, ni ukugira tugataha hakiri kare. Naho se, nanjye nabikoze nikorera.

-Reka mpamagare uriya musore aduhe fagitire… Umva sha, tuzanire fagitire.

-Ndaje.

Amaze kuzana fagitire barishyura barataha. Mu nzira bagiye bishimye cyane dore ko ari yo noheri ya mbere bari basangiye kuva batangiye gukundana. Mu buzima bwa Rukundo na Clarisse uwo munsi wababereye utazibagirana.

\*\*\*\*\*\*\*\*\*\*\*\*

Igihe cyarageze umuryango wa Adolphe Nizeyimana ugenderera uwa Karangwa Jean marie Vianney kugirango baganire ku bukwe bw’abana babo. Umuryango wa Nizeyimana wari wajyanye inzoga. Basanze babiteguye neza, baraganira bishyira kera. Bahavuye bemeranijwe ku nkwano bazatanga bahanye na gahunda yo kugaruka nyuma y’ukwezi bakavugana ku itariki y’ubukwe.

Ntibyatinze uwo munsi uragera, imiryango yongera guterana barishimana niko kuganira ku itariki y’ubukwe bw’abana babo.

-Muryoherwe, murisanga muri uru rugo.

-Murakoze!

-Numvise umukobwa wanjye ambwira ko bifuza kutwereka ibirori bitarenze uyu mwaka.

-Niko n’umuhungu wanjye yambwiye. Ntago rero tugomba gufata icyemezo kibabangamira.

-Uwareba iyo mukwa kane se buriya?

-Ndumva ntacyo byaba bitwaye. Bukaba ari nko kuwa gatandatu.

-Nibyo di! Reka turebe nko mu cyumweru cya gatatu cy’uko kwezi.

-Ubwo ni ukuvuga ku itariki ya 23 z’ukwezi kwa kane.

-Nibyo, ubwo ni ugusaba no gukwa no gusezerana.

-Nukubwira abana bagakoresha impapuro z’ubutumire, tugatangira gutumira abantu. Natwe tugomba kubafasha ariko.

-Nibyo koko, bakeneye ubufasha bwacu.

-Ndabona izuba risa nirirenga, nimudusezerere dutahe.

-Turababohoye rwose, Ahubwo reka tubarenze irembo.

-Gahunda ni ntugasaze, buriya tuzakomeza kubiganiraho.

Imyiteguro yaratangiye ku mpande zose. Hagati aho ariko amanota nayo yaje gusohoka, Clarisse yaratsinze. Bakoresheje impapuro z’ubutumire, Clarisse si we wabonye zisohoka yumvaga ari nk’inzozi. Itariki yari yayindi ntacyahindutse.

Byageze mu kwa gatatu ibintu byose byaratunganye ndetse n’imyenda abageni bazambara yarakoreshejwe. Nta kitari gitunganye. Ibitoki bari barabitse byo kuzengerwa ubwo bukwe, n’amasaka yari ahari ku bwinshi, mbese nta cyari kibuze, wabonaga ari ubukwe budasanzwe.

\*\*\*\*\*\*\*\*\*\*\*\*

Ku itariki ya 7 Mata 1994 nibwo jenocide yakorewe abatutsi mu Rwanda yatangiye. Ibyo ntibyabateye impungenge cyane kuko agace kabo ibintu byari bimeze neza bumvaga ntakizabuza ubukwe gutaha.

Ntibyaje kugenda uko bari babiteganyije. Hari mu gitondo cyo kuwa gatandatu tariki 16 Mata 1994, ubwo Rukundo na Clarisse bajyaga kureba imyenda bazambara, abagabo barenze batatu baza babasanga bamwe bafite imihoro abandi ubuhiri n’udufuni, bari bateye ubwoba pe! Bahise bavuga n’amajwi akanganye bati:” turashaka uwo mukobwa.” Rukundo yihagararaho aramufata aramukomeza.

-Muramushakira iki se?

-Ariko iki kigabo ra!

Umwe ahita amukubita igipfunsi abandagara ku butaka, undi ahita asingira Clarisse baramukubita. Rukundo ntiyabyihanganiye yagerageje kumukiza ariko biba iby’ubusa baramuhondagura nawebamugira intere. Clarisse bamwishe urw’agashinyaguro areba ntacyo yakora kuko nawe yari intere iri aho. Yararize amarira aramurenga, umutima we wari washegeshwe n’agahinda gakomeye.

Rukundo yaje kwiyandayanda arahaguruka agenda atera isekuru dore ko kugenda byo atari abishoboye, arataha ariko agahinda ari kose. Bucyeye bwaho nyina yaje kumusura.

-Yampay’inka…! niko mwana wa wabaye iki? Ko mbona ucumbagira, ukaba uvuga rutava mu kanwa, dore wanakomeretse ahantu hose…! Byagenze bite?

Rukundo amarira yahise amuzenga mumaso kuko yahise yibuka ibyamubayeho.

-Mama…, mbabarira winyibutsa ibyambayeho ejo kuko n’ubu sindabyiyumvisha, ndumva ari inzozi ahari nkisinziriye.

-Yoo! Byakugendekeye bite se muhungu wanjye? Igira hino umbwire shenge.

Byaranze Rukundo ahita arira, atangira gutekerereza nyina uko byagenze ariko arira.

-Nyine njye na Clarisse twari tugiye kureba imyambaro twari kuzambara ku munsi w’ubukwe bwacu…

-None? Mwakoze gisida se mwana wa? Ko mbona wakomeretse?

-Nibe n’iyo biba accident… (amarira amubana menshi).

-Byagenze bite mwana wa? Ko numva unteye ubwoba!

-Erega ntago ubukwe bukibaye.

Rukundo nubwo yavugaga amarira yari amumereye nabi, nyina we yari yaguye mu kantu byamuyobeye.

-Ese mwana wa, ko uvugira mu migani gusa, wambwiye neza.

-Mama, ubu njyewe byandenze sinzi uko nabikubwira, ubu mfite igikomere gikomeye ku mutima natewe… (Arakomeza ararira, uko yavugaga niko amarira yamanukaga.)

-Mwana wa, ihangane rwose ndabibona urashavuye, ariko nan’ ubu ntakuntu ndumva. Mu by’ukuri Clarisse yabaye iki?

-ya…yapfu…yapfuye…

-Oya wee! Ntibishoboka! Nizere ko atari byo…Mana yanjye wee! Noneho menye imvano y’ako gahunda ufite. Ayi wee… (Bose bararira habura uwahoza undi.)

-Mama, ubu ntushobora kumva ukuntu mbabaye. Ariko kuki aya mahano ari kuba mu gihugu cyacu koko Mana!?

-Ndabona ibintu biri kurushaho gukomera pe!

-Ubonye iyo bamwica nanjye bakanyica, kuko ntacyo nkibereyeho rwose, nari mbereyeho Clarisse none aragiye… (arira kurushaho ananirwa no kuvuga.)

-Ihangane mwana wanjye, Natwe turahari kandi turacyagukeneye, turahari kandi tukwitayeho, tuzakuba hafi.

-Oya mama, nanjye ngomba gupfa. (Ahita afata umushyo ngo nawe yiyice.)

-Oya! Oya wee! Oya mwana wanjye rwose, sigaho utampekura, mbabarira rwose utansubiza ku gise cyawe!

Nyina yarangije kubivuga apfukama imbere y’umuhungu we n’amarira menshi amubuza gukora iryo shyano ryo kwivutsa ubuzima.

-Oya mama, haguruka. Sinakubabaza, ariko ntibikuraho ko nanjye numva nta buzima igihe Clarisse adahari.

-Mwana wanjye rwose ugomba kubyikuramo…

-Ngo! Ugize nguki mama? Ngo kubyikuramo? Ntibishoboka mama!

-Tube tubiretse bizaza buhoro buhoro, ubu ugomba kuryama ukaruhuka. Ngiye kukurebera umuti wo komora ibyo bikomere biri ku mubiri mbwire n’abandi ibyakubayeho, erega n’igihombo kuri twese!

-Yego mama, ndumva agahinda mfite katuma nikura ku isi. Reka nduhuke n’ubwo ibi bikomere bitanyoroheye. Unzanire iyo miti.

-Ndayizana. Ngaho ruhuka.

Ubwo nyina yaragiye amenyesha abandi inkuru y’incamugongo umuhungu we yari amaze kumubwira. Ntiyatinze amuzanira imiti arayimuha. Rukundo agahinda kakomeje kumwica no gusinzira biranga, yafungaga amaso akabona ukuntu bishe Clarisse agashigukira hejuru arira. Iryo joro ryamubereye iry’agahinda n’ishavu n’amarira adashira.

Jenocide yarakomeje, icyo gihe abanyarwanda bamwe baricwa abandi barahunga. Ubwo ibintu byakomeraga Rukundo n’umuryango we bahungiye mu gihugu cya Tanzaniya, ariko n’ubwo bahunze yumvaga atagenda kuko yumvaga nawe yapfa bagahurira muri paradizo. Nyina yaje kumwumvisha ko bagomba kugenda.

Mubuhungiro Rukundo yaje Kubona akazi ko gutanga Ibiryo mu mpunzi ariko umutima we wari uriho inkovu y’urukundo yatewe no kubura umukunzi we Clarisse. Ntiyajyaga yiyumvisha ukuntu byagenze, yumvaga nta mukobwa yakongera gukunda ukundi kandi ko nta n’uwo azigera akunda nk’urwo yamukundaga.

Igihe cyarageze baratahuka, Rukundo yiga kaminuza arayirangiza. Nyuma yaje no Kubona akazi keza, yubaka inzu nziza cyane. Ubwo iby’urukundo byo yumvaga atazongera gukunda na gato.

\*\*\*\*\*\*\*\*\*\*\*\*

**IGICE CYA 3**